बिनिखायनो बिसोर बादि खौरांगिरिफोरा समाजाव जानाय बायदि जाथायफोरखौ बिथा खालामनानै खौरां फोसावोब्लासो थार खौरांगिरि जानानै समाजखौ फोसाबनो हागोनखौ नुयो । खौरां बिजोङा भारत संबिजिदनि ब्रैथि खुन्थिया नालाय खौरांफोरा गेजेरारि आरो रोखा जानाया मोजां। नाथाय बे बेलायाव सम-सम माखासे खौरांगिरिफोरखौ बिफाव लानाय नुनो मोना। बे थिगदि सुबुंखान्थि हादराव सोरबा सुबुङा माबेबा राजखान्थिखौ मोजां मोननो हागौ! बि सुबुङा खौरांगिरि जायोब्ला बिनि फोसावनाय खौरांफोरा फारसेयारि जानो नङा। बिनिखायनो दानिफ्रायनो जोंनि बर’नि जाखांफुनाय खौरांगिरिफोरा बेफोर बिथिंखौ नोजोर होयोब्ला गाहाम जायो। जियानो जाया मानो आसामाव गोबां पर्टेल खौरां बिजों जोनोम जादों। बिफोर पर्टेल खौरां बिजोंनि माखासे खौरांफोरा फारसेयारि जानाय नुनो मोनो । गोबां पर्टेल खौरां बिजोंफोर जोनोम जानायनि उनाव गोबां गोरों खौरांगिरि जोनोम जानायजों लोगोसे लेखा रोङै खौरांगिरिफोरबो जोनोम जादों। बेयो समाजनि थाखाय मोजां नङा । बेखौ बुंफोरनांगौनि बाथ्रा गैया, बयबो मिथिखायो । बे थिगदि मोनसे निउज पर्टेल खुलिनो बारा रांनि गोनांथि गैया। मावखुलि गंसे, सानैसो सुबुं लानानैनो मोनसे पर्टेल खौरां बिजों सालायनो हायो। बिदि जाहोननि थाखाय खौरांगिरिफोरनि अनजिमाया बांनो हमदों। बेखौ दानो सोरखारा होबथानो नाजायोब्ला गाहाम। आरो थार खौरांगिरि खामानि मावनो ओंखारबोनाय लाइमोनफोरा समाजनि थार जेंना, दुखु-दाहा,आंखाल बायदि खौरांफोरखौ फोसावनानै सोरखारखौ नोजोर जाहोनाय खौरां फोसावनो नांगौ । बिदि खौरांफोर फोसावनो नाजायोब्ला इयुनाव सासे जाफुंसार खौरांगिरि जानानै जिउखांनो हागोनखौ मिजिंथिनो हायो ।